“Dief” sny hom met venster toe hy vlugDie venster waar die verneemde dief hom gesny het. Foto: Marshall Security Waarskuwing: Die foto onderaan die berig is grafies van aard en mag sensitiewe lesers ontstel Twee mans verskyn Maandag in die Durbanse landdroshof nadat hulle Vrydag in die stad tydens ŉ huisbraak in hegtenis geneem is. Een van die verdagtes is deur stukkende ruitglas gesny toe hy en sy makker wou vlug. Veiligheidsbeamptes van Marshall Security was op die toneel. Hulle skryf op hul Facebook-blad dat die mans toegang tot die erf in Balmoreweg bekom het deur oor die voorste muur van die eiendom te klim. “Hulle het ŉ venster gebreek om toegang tot die huis te kry,” het die groep geskryf. Na wat verneem word, is die twee tydens die huisbraak gesteur en het een van die verdagtes homself gesny toe hy by dieselfde venster wou uitklim om te vlug. Kapt. Thulani Zwane, ŉ polisiewoordvoerder, het Sondag aan Maroela Media gesê die verdagtes, onderskeidelik 22 en 27 jaar oud, is in hegtenis geneem. Hulle word van huisbraak aangekla. Foto: Marshall Security